Diatlov pasabideko gertakaria

Diatlov pasabideko gertakaria (errusieraz: Ги́бель тургру́ппы Дя́тлова) 1959ko otsailaren 1aren eta 2aren artean Ural mendien iparraldean, orduko Sobietar Batasuneko bederatzi mendizaleren heriotza misteriotsua izan zen. Uraleko Institutu Politeknikoko esperientzia handiko mendizaleek Kholat Siakhl mendiaren tontorretik gertu kanpamentua ezarri zuten, egun Igor Diatlov taldeko buruaren omenezko izena daukan lekuan. Gauean, arrazoi ezezagunengatik, labanaz kanping-denda barrukaldetik sastakatu eta kanpalekutik kanpora atera ziren bederatziak. Kanpalekutik ihes egin zuten, gehienek arropa gutxirekin eta oinutsik, kanpalekuaren inguruko elur-ekaitz astunera. Momentu horretan, kanpaleku inguruan -25 °C eta -30 °C arteko tenperatura zegoela estimatzen da. Otsailaren 26an aurkitu zituzten taldekideen gorpuak. Sobietar Batasuneko agintariek gauzatutako ikerketa batek ebatzi zuen sei hipotermiak jota hil zirela eta beste hiruk traumatismo fisiko bortitzen zeinuak zituztela. Biktima batek burezurra frakturatuta zuen; Beste bik bularreko haustura oso larriak jasan zituzten. Taldeko kide baten gorpuari mihia eta begiak falta zitzaizkion. Ikerketak ondorioztatu zuen "indar ezezagun bortitza" izan zela heriotzak eragin zituena. Hainbat teoria sortu dira azaldu gabeko heriotzak argitzeko: animalien erasoak, mansien erasoa, hipotermiaren eragin fisiko eta psikologikoak, elur-jausiak , infrasoinuek eragindako panikoa eta militarren parte-hartzea besteak beste. 2019an Errusiak ikerketa berria ireki zuen gertakaria argitzeko, eta bere ondorioak 2020ko uztailean aurkeztu ziren: elur-jauzia izan zen heriotzak eragin zituena. Elur-jauziari biziraun ziotenek euren kanpin-dendak azkar utzi behar izan zituzten, arropa egokirik gabe eta ikuspen eskasarekin; horiek hipotermiaren ondorioz hil ziren. 2021ean, Frozen II filma egiteko erabilitako teknologiaren bidez, proposatu zen lauza moduko elur-jauzi bat izan zitekeela zauriak azaltzeko modua. Hildakoak Erreferentziak Bibliografia Eichar, Donnie. (2013). Dead mountain : the untold true story of the Dyatlov Pass incident. ISBN 978-1-4521-2956-3. PMC 860771365. (kontsulta data: 2021-01-31). Kanpo estekak Kasuaren ikerketa osoa, jatorrizko dokumentuak, autopsiaren txostenak, gorpuen argazkiak eta arrazoi posibleei buruzko informazio zehatza [1](ingelesez) Dyatlov pasabideko mapa (P-40-83,84) eskala 1: 100000 (Errusieraz) Uraletako gertakariaren kokapenak turistak erakartzen ditu Argazki-galeria osatua, bilaketa-taldeek ateratako argazkiak barne (Errusieraz) Argazki eta testu batzuk (Errusieraz) Argazki-galeria: taldekoen argazkiak, ikerlari batzuen dokumentuen argazkiak (Errusieraz) Dyatlov Passeko Istripua Argazki-bideodun orria ingelesez Atlas Obscurako gertakariari buruzko artikulua Heriotza bidean. A. Rakitin (Errusieraz) https://www.kp.ru/daily/26830/3870457/ DNA misterioa. (errusiera)